El Reglament CE 510/2006 del Consell, de 20 de març, sobre la protecció de les indicacions geogràfiques protegides i les denominacions d'origen dels productes agrícoles i alimentaris, estableix la normativa aplicable a la protecció de les denominacions d'origen i a les indicacions geogràfiques protegides.
L'apartat primer de l'article 128 de la Llei orgànica 6/2006, de 19 de juliol, de reforma de l'Estatut d'autonomia de Catalunya, assenyala que correspon a la Generalitat de Catalunya la competència exclusiva sobre denominacions d'origen i altres mencions de qualitat, que inclou el règim jurídic de creació i de funcionament.
Davant d'aquestes circumstàncies i per tal d'establir una normativa pròpia que permetés fixar un marc eficaç en el sector agroalimentari de qualitat de Catalunya, es va promulgar la Llei 14/2003, de 13 de juny, de qualitat agroalimentària, la qual ha estat desenvolupada pel Decret 285/2006, de 4 de juliol, pel qual es desenvolupa la Llei 14/2003, de 13 de juny, de qualitat agroalimentària.
La Indicació Geogràfica Protegida (IGP) Calçot de Valls va ser creada, com a denominació de qualitat Calçot de Valls, per l'Ordre de 6 de juny de 1994 (DOGC núm. 1915, d'1.7.1994), i es va reglamentar per l'Ordre de 31 de març de 1995 (DOGC núm. 2038, de 12.4.1995).
Posteriorment, per tal d'adaptar-les a la normativa comunitària, estatal i autonòmica, aquestes ordres van ser derogades per l'Ordre de 25 de setembre de 2001 (DOGC núm. 3489, de 9.10.2001), per la qual es va aprovar la Indicació Geogràfica Protegida Calçot de Valls i el seu Reglament.
Aquesta indicació geogràfica protegida ha impulsat els calçots produïts en aquesta zona, a la vegada que ha servit per millorar el desenvolupament d'unes comarques en les quals la importància del sector hortícola és significatiu.
La IGP Calçot de Valls es va inscriure al Registre comunitari de denominacions d'origen protegides i indicacions geogràfiques protegides per mitjà del DOUE núm. L142/27, de 31 de maig de 2002.
De conformitat amb la disposició transitòria primera del Decret 285/2006, de 4 de juliol, el Consell Regulador de la IGP ha adaptat el seu Reglament a la Llei 14/2003, de 13 de juny, de qualitat agroalimentària, i al Decret 285/2006, de 4 de juliol, i l'ha tramès al Departament d'Agricultura, Alimentació i Acció Rural en data 7 de juliol de 2008 perquè l'aprovi.
Aquesta Ordre conté un annex (annex 1) dedicat al Reglament de la indicació geogràfica protegida en el qual s'especifiquen els requisits de producció, d'elaboració i d'envasament del producte protegit que s'hi empara, les característiques del producte, els registres obligatoris que ha de tenir el Consell Regulador, els drets i les obligacions de les persones inscrites, el funcionament i l'organització del Consell Regulador, i el sistema de finançament.
Igualment, a l'annex 2 consten els municipis corresponents a la zona de producció, d'elaboració i d'envasament de la IGP Calçot de Valls.
A proposta de la Direcció General de d'Alimentació, Qualitat i Indústries Agroalimentàries;
D'acord amb el dictamen de la Comissió Jurídica Assessora, i en ús de les atribucions que m'han estat conferides,
S'aprova el Reglament de la IGP Calçot de Valls, el text del qual figura a l'annex 1 d'aquesta Ordre.
S'aprova la relació de municipis corresponent a la zona de producció, d'elaboració i d'envasament de la IGP Calçot de Valls que figura a l'annex 2 d'aquesta Ordre.
Es deroga l'Ordre de 25 de setembre de 2001, per la qual s'aprova la IGP Calçot de Valls i el seu Reglament, amb el caràcter transitori establert al Reglament CEE 2081/1992 (DOGC núm. 3489, de 9.10.2001).
Barcelona, 21 de setembre de 2009
Reglament de la Indicació Geogràfica Protegida Calçot de Valls
Queda protegit amb la IGP Calçot de Valls el calçot que reuneixi les característiques definides en aquest Reglament i que compleixi, en la producció, en l'elaboració, en la designació i en la comercialització, tots els requisits que exigeix el plec de condicions que consta a la inscripció d'aquest producte al Registre comunitari de denominacions d'origen protegides i indicacions geogràfiques protegides, i pel qual la IGP Calçot de Valls es va inscriure al Registre esmentat (DOUE núm. L142/27, de 31.5.2002), i la resta de legislació vigent.
Extensió de la protecció de la IGP
2.1 La protecció atorgada s'estén al nom de la IGP Calçot de Valls.
3.1 El Consell Regulador ha de disposar d'un manual de gestió de qualitat en el qual s'han de recollir les actuacions i els procediments que realitza el Consell Regulador en matèria de certificació i control de la manera que determinen els articles 20 i 21 d'aquest Reglament.
3.2 El manual de gestió de qualitat l'ha d'aprovar el Consell Regulador i s'ha de presentar a la direcció general competent en matèria de qualitat agroalimentària perquè l'homologui.
3.4 Qualsevol modificació del manual de gestió de qualitat aprovat pel Consell Regulador s'ha de presentar davant de la direcció general competent en matèria de qualitat agroalimentària perquè l'homologui.
La zona de producció de calçots emparats per la IGP Calçot de Valls està constituïda per les parcel·les inscrites al Registre de persones productores del Consell Regulador situades als termes municipals descrits a l'annex 2 d'aquesta disposició que el Consell Regulador consideri aptes per a la producció de calçots, de les varietats descrites a l'article 5, tal com indica l'article 6 d'aquest Reglament i segons els criteris que constin al manual de gestió de qualitat.
5.1 Els calçots protegits amb la IGP Calçot de Valls corresponen exclusivament a les cebes de l'espècie Allium cepa L., de la varietat blanca gran tardana de Lleida, que pertanyin a persones productores inscrites al Registre del Consell Regulador.
5.2 La varietat a la qual fa referència l'apartat anterior d'aquest article és la descrita a l'apartat B de l'annex del plec de condicions.
6.1 Les condicions de cultiu i de recol·lecció han de ser les adequades per obtenir calçots de la millor qualitat, les quals s'estableixen a l'apartat E del plec de condicions i al manual de gestió de qualitat.
6.2 Els calçots amb destinació a ser protegits amb la IGP Calçot de Valls han d'estar separats netament, els que procedeixen de parcel·les no inscrites dels que procedeixen de terrenys ocupats per plantacions inscrites.
Aquesta mateixa distinció també s'ha de donar a les seves edificacions.
Aquesta circumstància s'ha de fer constar en el moment en el qual s'inscrigui i s'ha de sotmetre a les normes específiques del manual de gestió de qualitat.
Elaboració, envasament i presentació dels calçots
Zona d'elaboració i d'envasament
La zona d'elaboració i d'envasament dels calçots emparats per la IGP Calçot de Valls queda integrada dins dels termes municipals que formen la zona de producció.
Instal·lacions d'elaboració i d'envasament
8.1 Els locals inscrits al Registre de magatzems-expedidors als quals fa referència l'article 14 d'aquest Reglament han de reunir els requisits de caràcter tècnic i sanitari que estableixi la legislació vigent.
8.2 Un cop formulada la petició d'inscripció al Registre, els locals han de ser inspeccionats pel personal tècnic que designi el Consell Regulador, amb la finalitat de comprovar-ne les característiques i si reuneixen o no les condicions tècniques mínimes requerides per a l'elaboració o l'envasament correctes de calçots amb IGP Calçot de Valls.
8.3 A les instal·lacions inscrites al Registre de magatzems-expedidors es permet la manipulació i l'emmagatzematge de calçots que procedeixin de plantacions no incloses a la IGP Calçot de Valls, sempre que estiguin separats netament dels calçots emparats per la IGP Calçot de Valls, es faci constar expressament en el moment d'inscriure'ls i se sotmetin a les normes específiques del manual de gestió de qualitat per controlar aquest producte i garantir, en tot cas, l'origen i la qualitat del calçot protegit per la IGP Calçot de Valls.
8.4 El Consell Regulador ha d'establir, al manual de gestió de qualitat, el sistema de control i de registre de lliurament de calçots a les persones inscrites al registre corresponent, d'acord amb l'article 13.1.i) del Decret 285/2006, de 4 de juliol.
Mètodes d'elaboració i d'envasament
Les tècniques emprades en l'elaboració i l'envasament de calçots han de ser les adequades per obtenir productes de la màxima qualitat.
S'han de mantenir els mètodes tradicionals de cultiu de calçots de la zona de producció descrits a l'apartat E de l'annex del plec de condicions, al manual de gestió de qualitat, i d'acord amb la normativa sectorial aplicable vigent.
La presentació s'ha de dur a terme de manera que permeti que el producte tingui un transport i una manipulació que assegurin la seva arribada al lloc de destinació en condicions satisfactòries.
Al manual de gestió de la qualitat es descriuen els diferents tipus d'envasos i la seva capacitat.
11.1 Els calçots protegits per la IGP Calçot de Valls han de ser de la categoria I i han de reunir, en el moment de la seva expedició, les característiques següents:
a) Físiques: esqueixats de la mata.
Sencers, excepte les fulles, que es poden haver tallat parcialment.
Nets, pràcticament exempts de matèries estranyes visibles.
Malgrat això, les arrels poden estar lleugerament recobertes de terra adherida.
Els calçots han de tenir una longitud de base blanca de 15 a 25 cm i un diàmetre mesurat a 5 cm de l'arrel d'entre 1,7 i 2,5 cm de diàmetre.
b) Organolèptiques: molt dolç, gens picant i amarg, fibrositat de gran a molt gran, consistència molt gran i lleugerament o mitjanament cruixent.
11.2 Els calçots que no reuneixin aquestes característiques no poden ser emparats ni comercialitzats sota la IGP Calçot de Valls.
12.1 El Consell Regulador ha de portar els registres següents:
b) Registre de magatzems-expedidors.
12.2 Les sol·licituds d'inscripció als registres s'han d'adreçar a la Comissió Rectora del Consell Regulador i s'han d'acompanyar dels models d'impresos normalitzats que s'estableixen al manual de gestió de qualitat, amb la informació següent:
a) Sol·licitud d'inscripció al Registre de persones productores:
a.1) Identificació de les dades de les persones titulars de l'explotació.
a.2) Identificació de les parcel·les per les quals se sol·licita la inscripció.
b) Sol·licitud d'inscripció al Registre de magatzems-expedidors:
b.1) Identificació de la persona titular i de l'empresa.
b.2) Identificació de les instal·lacions.
12.3 Després de verificar totes les dades presentades, el Consell Regulador ha de comunicar, si escau, a la persona interessada les deficiències detectades.
Aquesta disposa d'un termini de 30 dies hàbils per aportar la documentació requerida o esmenar-la.
Un cop transcorregut aquest termini sense aportar la documentació requerida, el Consell Regulador, respectant la proporcionalitat i la importància de la documentació requerida, pot ordenar l'arxivament de la sol·licitud.
Si, un cop presentada la documentació, no es produeix una resolució expressa del Consell Regulador en un termini de dos mesos, es considera estimada la sol·licitud.
12.4 El Consell Regulador ha de denegar les inscripcions que no s'ajustin als preceptes del Reglament o als acords adoptats pel Consell Regulador sobre condicions complementàries de caràcter tècnic que han de reunir les plantacions i les instal·lacions dels magatzems-expedidors.
Contra l'acord de denegació d'inscripció es pot interposar recurs d'alçada davant el/la director/a general competent en matèria de qualitat alimentària.
12.5 La inscripció en aquests registres no eximeix les persones interessades de l'obligació d'inscriure's als registres que estiguin establerts amb caràcter general a la normativa vigent.
13.1 Al Registre de persones productores s'han d'inscriure totes les persones titulars de les parcel·les situades a la zona de producció descrita a l'article 4 d'aquest Reglament, plantades amb les varietats que preveu l'article 5 d'aquest Reglament, la producció de les quals pugui ser emparada per la IGP Calçot de Valls i així ho hagin sol·licitat al Consell Regulador.
13.2 A la inscripció han de figurar el nom i el NIF de la persona titular de les parcel·les, el sexe, el terme municipal en el qual està situada la parcel·la, la superfície de producció, les dades del polígon i de les parcel·les, el recinte i les varietats, i la resta de dades que calguin per a la seva classificació i localització d'acord amb el manual de gestió de la qualitat.
És obligació de les persones titulars de l'explotació inscriure totes les parcel·les de les quals són titulars, la producció de les quals pugui ser emparada per la IGP Calçot de Valls.
13.3 El Consell Regulador ha de verificar les parcel·les a l'efecte de la seva inscripció al Registre de persones productores d'acord amb les dades que figurin al sistema d'informació geogràfica de parcel·les agrícoles de Catalunya i a la declaració única agrària (DUN), i d'acord amb la normativa que la regula i amb els criteris establerts al manual de gestió de qualitat.
13.4 El Consell Regulador ha de facilitar les dades de les persones inscrites al Registre de persones productores, per tal que figurin al Registre de distintius d'origen i qualitat agroalimentària de Catalunya, secció primera, d'acord amb els articles 76.2 i 79 del Decret 285/2006, de 4 de juliol.
Aquestes dades han d'incloure la variable sexe per tal de facilitar els estudis científics i els informes de gènere, d'acord amb la normativa vigent sobre aquesta matèria, i respectant, en tot cas, la Llei orgànica 15/1999, de 13 de desembre.
13.5 Quan es produeixi una baixa voluntària en el Registre, hauran de transcórrer tres anys abans que la persona sol·licitant s'hi pugui tornar a inscriure, llevat de canvi de titularitat de les persones titulars de les parcel·les.
13.6 Es produeix la baixa al Registre de persones productores per inactivitat o abandonament de les parcel·les de les quals sigui titular la persona inscrita, durant tres anys consecutius.
13.7 Per tal de poder exercir un control de la procedència dels calçots, el Consell Regulador pot facilitar a les persones físiques o jurídiques inscrites al Registre de persones productores un document normalitzat que acrediti la superfície de les parcel·les inscrites, amb detall de la producció màxima per a cada campanya.
Registre de magatzems-expedidors
14.1 Al Registre de magatzems-expedidors es poden inscriure tots els situats a la zona de producció que així ho sol·licitin i que el Consell Regulador comprovi que són aptes per condicionar, envasar o emmagatzemar calçots que poden optar a ser protegits per la IGP Calçot de Valls.
14.2 A la inscripció ha de figurar el nom de la persona física o jurídica, el del seu representant, el domicili, el municipi i la zona d'emplaçament, les característiques, el nombre i la capacitat de tots i cadascun dels dipòsits i la capacitat de la maquinària, els sistemes d'elaboració i d'envasament, els magatzems i totes les dades que calguin per a la seva identificació i catalogació d'acord amb el manual de gestió de qualitat.
S'ha d'adjuntar un plànol a escala convenient en el qual quedin reflectits tots els detalls de construcció i d'instal·lació.
14.3 El Consell Regulador ha de facilitar les dades de les persones inscrites al Registre de magatzems-expedidors, per tal que figurin al Registre de distintius d'origen i qualitat agroalimentària de Catalunya, secció primera, d'acord amb els articles 76.2 i 79 del Decret 285/2006, de 4 de juliol, i de conformitat amb la Llei orgànica 15/1999, de 13 de desembre, de protecció de dades de caràcter personal.
14.4 Es produeix la baixa de qualsevol inscrit al Registre de magatzems-expedidors per inactivitat durant tres anys consecutius.
15.1 Per a la vigència de les inscripcions als registres corresponents és indispensable complir en tot moment els requisits que imposa aquest capítol.
S'ha de comunicar al Consell Regulador qualsevol variació que afecti les dades subministrades a la inscripció, quan es produeixi.
15.2 El Consell Regulador o, si escau, l'administració competent, pot efectuar inspeccions periòdiques per comprovar l'efectivitat de tot el que disposa l'article anterior.
15.3 El Consell Regulador o, si escau, l'administració competent, pot sol·licitar en qualsevol moment la tramesa d'informació de les persones físiques o jurídiques inscrites als seus registres, a l'efecte de comprovar la vigència i la veracitat de les dades que hi figuren.
15.4 Totes les inscripcions als diferents registres les ha de renovar d'ofici el Consell Regulador en un termini màxim de dos mesos, a partir de la modificació de les dades que hagi sol·licitat la persona interessada.
15.5 Qualsevol persona inscrita al Registre de magatzems-expedidors que vulgui modificar o instal·lar una nova planta destinada a productes emparats per la IGP Calçot de Valls ho ha de comunicar al Consell Regulador abans d'iniciar la modificació o la instal·lació a l'efecte de l'autorització corresponent.
En cas d'abandonar la producció, l'elaboració, l'envasament o la comercialització del producte emparat, les persones operadores ho han de comunicar per escrit al Consell Regulador, deixar d'utilitzar la IGP Calçot de Valls i tornar al Consell Regulador totes les etiquetes i els documents de la indicació que no s'hagin utilitzat, amb una anticipació mínima de tres mesos i, en tot cas, immediatament abans del cessament efectiu.
Declaració de produccions, logotip i etiquetatge
17.1 Per tal de controlar la producció, l'elaboració, l'envasament i l'expedició, així com els volums d'existències, si escau, i tot el que calgui per acreditar l'origen i la qualitat dels calçots emparats, les persones físiques o jurídiques titulars de plantacions o instal·lacions estan obligades a presentar al Consell Regulador les declaracions següents:
a) Les persones titulars de les plantacions inscrites han de presentar, un cop finalitzada la collita i en tot cas abans del 31 de juliol de cada any, declaració de la collita obtinguda.
Les cooperatives i les associacions de persones productores poden tramitar, en nom de les seves persones associades, les declaracions esmentades.
b) Les empreses inscrites al Registre de magatzems-expedidors han de presentar, amb la freqüència que estableixi la Comissió Rectora i, en tot cas, abans del 31 de juliol de cada any, la declaració d'entrades i sortides i la declaració d'existències de calçots sense envasar i els envasats.
17.2 Les dades esmentades en aquest article només es poden facilitar i publicar genèricament, a efectes estadístics, sense cap referència de caràcter individual.
17.3 Totes les persones operadores inscrites han d'emplenar, a més, els formularis que estableixi amb caràcter particular el Consell Regulador, o bé els que pugui establir amb caràcter general el Departament d'Agricultura, Alimentació i Acció Rural sobre producció, transformació, existències en magatzems i comercialització.
El Consell Regulador ha d'adoptar i registrar un emblema o logotip com a símbol de la IGP Calçot de Valls.
Etiquetatge dels productes emparats per la IGP Calçot de Valls
19.1 Tots els envasos o manats dels calçots protegits per la IGP Calçot de Valls per al consum han d'anar proveïts d'etiquetes numerades o contraetiquetes numerades autoritzades pel Consell Regulador i d'acord amb les mencions previstes a l'article 31 del Decret 285/2006, de 4 de juliol.
19.2 El Consell Regulador ha de denegar l'aprovació de les etiquetes que per qualsevol causa puguin significar una confusió per a la persona destinatària final.
També pot revocar la utilització d'una etiqueta concedida anteriorment, quan hagin variat les circumstàncies de la firma propietària, mitjançant audiència prèvia de la firma interessada.
Control i certificació dels calçots emparats
El control i la certificació dels calçots emparats per la IGP Calçot de Valls, l'ha d'efectuar una entitat externa de certificació, d'acord amb el que disposa el capítol 5 del títol 1 del Decret 285/2006, de 4 de juliol.
Totes les persones físiques o jurídiques titulars de béns inscrits als registres de la IGP Calçot de Valls i les seves plantacions, cultius, instal·lacions i productes han d'estar sotmeses al control i a la certificació realitzats per l'entitat externa de certificació contractada pel Consell Regulador, per tal de verificar que el producte que empara la IGP Calçot de Valls compleix els requisits d'aquest Reglament, del plec de condicions i del manual de gestió de qualitat, i sens perjudici de les competències del Departament d'Agricultura, Alimentació i Acció Rural.
El Consell Regulador es regeix pel que determinen els articles 8 i següents del capítol II del títol I de la Llei 14/2003, de 13 de juny, de qualitat agroalimentària, i el capítol 2 del títol 1 del Decret 285/2006, de 4 de juliol, que la desenvolupa, i per aquest Reglament.
L'àmbit de competència del Consell Regulador pel que fa a zones de producció, productes i persones o entitats és el següent:
a) Pel que fa a l'àmbit territorial, les zones de producció i d'elaboració respectives assenyalades a l'annex 2 d'aquesta disposició.
b) Pel que fa als productes, els protegits per la IGP Calçot de Valls.
c) Pel que fa a les persones físiques o jurídiques, les inscrites als registres del Consell Regulador de la IGP Calçot de Valls.
24.1 Els òrgans que integren el Consell Regulador són la Comissió Rectora i la Presidència.
24.2 La Comissió Rectora està constituïda per quatre vocals, un/a dels quals ha de ser el/la president/a del Consell Regulador.
Aquests vocals, amb veu i vot, han de ser elegits per sufragi universal lliure, directe i secret entre les persones inscrites als registres corresponents i s'han de distribuir de manera paritària, dues per cada cens dels que preveu l'article 27 d'aquest Reglament, entre persones productores i magatzems-expedidors, d'acord amb els registres de la IGP Calçot de Valls.
24.3 A les reunions de la Comissió Rectora han d'assistir dos/dues vocals tècnics, designats pel/per la conseller/a d'Agricultura, Alimentació i Acció Rural o per la persona en la qual delegui.
Per tal d'introduir la paritat de gènere, amb aquesta designació s'ha d'afavorir la presència del sexe menys representat en la composició d'aquesta Comissió.
24.4 La Comissió Rectora s'ha de reunir com a mínim una vegada al semestre amb caràcter ordinari i amb caràcter extraordinari sempre que el/la president/a ho consideri oportú.
24.5 El/la president/a del Consell Regulador, que ho ha de ser a la vegada de la Comissió Rectora, ha de ser elegit entre els/les vocals amb dret a vot en primera votació per majoria absoluta i per majoria simple en segona votació.
24.6 La funció de representar la Comissió Rectora per part del/de la president/a es pot delegar en qualsevol membre de la Comissió Rectora de manera expressa, per a supòsits de malaltia o d'absència del/de la president/a.
24.7 Per cada un dels càrrecs de vocals de la Comissió Rectora s'ha de nomenar una persona suplent que pertanyi al mateix cens i a la mateixa candidatura que el/la vocal que ha de suplir, elegit de la mateixa manera que la persona titular.
24.8 Els càrrecs de vocals s'han de renovar cada quatre anys i es poden reelegir.
24.9 En cas de cessament d'un/a vocal per qualsevol causa, ha d'entrar a formar part de la Comissió Rectora la persona suplent elegida.
24.10 El termini per a la presa de possessió del càrrec de vocal ha de ser com a màxim de set dies comptats a partir de la data de la seva designació.
24.11 Els/les vocals titulars han de representar les persones inscrites, com a persones físiques, o en representació de les persones jurídiques.
El/la vocal elegit en qualitat de representant d'una persona jurídica ha de cessar en el seu càrrec en cessar-ne com a representant, i ha de ser substituït pel nou representant designat per la persona jurídica.
24.12 En el supòsit de cessament, renúncia o suspensió de tots els membres de la Comissió Rectora o d'un nombre de vocals que n'impedeixi la constitució o reunió per manca de quòrum, s'ha de nomenar una comissió gestora, formada per tres membres, nomenada pel/per la conseller/a d'Agricultura, Alimentació i Acció Rural de la manera que determina l'article 17 del Decret 285/2006, de 4 de juliol, la qual ha de tenir les mateixes funcions que la Comissió Rectora mentre duri el seu nomenament.
La comissió gestora nomenada ha de convocar noves eleccions en el termini màxim de 60 dies.
24.13 Una mateixa persona, física o jurídica, inscrita en diversos registres del Consell Regulador no pot tenir representació doble en el Consell, una en el sector productor i una altra en el sector elaborador.
El Consell regulador ha de comunicar al/a la director/a general competent en matèria de qualitat agroalimentària la composició dels òrgans de govern respectius, les modificacions posteriors que s'hi puguin produir, el nomenament del/de la secretari/ària i, si escau, el seu cessament, en un termini de cinc dies hàbils a partir de la presa de possessió dels seus òrgans de govern.
26.1 El procediment electoral és el que estableixen l'article 8 de la Llei 14/2003, de 13 de juny, de qualitat agroalimentària; el capítol 4 del títol 1 del Decret 285/2006, de 4 de juliol; aquest Reglament, i, supletòriament, la normativa electoral general.
26.2 Si el nombre de persones inscrites totals no supera les 300, el procediment electoral de representació és el que regula l'article 29 d'aquest Reglament.
26.3 En el supòsit que el nombre de persones inscrites en algun dels censos als quals fa referència l'article 27 d'aquest Reglament sigui inferior al nombre de vocals per elegir en algun dels censos i, per tant, no es pugui elegir igual nombre de vocals en cadascun dels censos, es pot optar, per tal de mantenir aquesta paritat, per:
b) Igualar el nombre de vocals per elegir en cadascun dels censos en funció del nombre de persones electores del cens que en tingui menys.
Els censos han de ser elaborats pel Consell Regulador d'acord amb els registres establerts a l'article 12 d'aquest Reglament.
Cens A: constituït per les persones productores inscrites al Registre de persones productores: dos/dues vocals.
Cens B: constituït per les persones inscrites al Registre de magatzems-expedidors: dos/dues vocals.
28.1 Els censos han d'incloure necessàriament les dades següents:
Nom i cognoms de la persona titular o de qui la representi que hagi estat designada a aquest efecte per l'entitat inscrita al registre corresponent.
Aquesta dada l'ha de ressenyar, si escau, la Junta Electoral de la IGP Calçot de Valls en el moment d'establir el nombre de meses electorals i la seva localització.
28.2 A la capçalera de cada full de cens han de figurar les dades següents:
El procediment electoral al qual fa referència l'article 26.2 d'aquest Reglament té les característiques específiques següents:
a) El/la president/a del Consell Regulador ha de convocar les eleccions de la manera que determina l'article 33 del Decret 285/2006, de 4 de juliol.
Aquesta convocatòria, que s'ha de publicar al DOGC mitjançant edicte de la direcció general competent en matèria de qualitat agroalimentària, ha de designar la data en la qual tindrà lloc l'assemblea de les persones inscrites en la qual s'elegiran les persones vocals de la Comissió Rectora.
b) L'edicte esmentat al punt anterior s'ha de publicar amb una antelació mínima d'un mes abans de la data de realització de l'assemblea.
c) Els censos s'han de publicar per mitjà d'exposició pública a la seu del Consell Regulador i als serveis territorials del Departament d'Agricultura, Alimentació i Acció Rural en un termini no superior a dos dies comptat a partir de la publicació al DOGC de l'edicte de convocatòria de les eleccions, durant un termini de 10 dies.
d) Es poden presentar reclamacions en relació amb el cens durant el període d'exposició pública, les quals ha de resoldre la Junta Electoral de la IGP Calçot de Valls.
El termini màxim per resoldre és l'endemà del dia de finalització de l'exposició pública del cens.
e) Les funcions de la Junta Electoral de Catalunya establertes a l'article 37.6 del Decret 285/2006, de 4 de juliol, han de ser assumides en aquest procés electoral per la Junta Electoral de la IGP Calçot de Valls, amb excepció de la resolució del recursos interposats contra aquesta Junta Electoral als quals fa referència l'article 37.6.c) del Decret 286/2006, de 4 de juliol, que ha d'assumir el/la director/a general competent en matèria de qualitat agroalimentària.
f) Les candidatures s'han de presentar davant el/la president/a de la Junta Electoral de la IGP Calçot de Valls en un termini màxim de 15 dies abans de la celebració de l'assemblea de totes les persones inscrites en els diferents censos als quals fa referència l'article següent d'aquest Reglament.
En un termini de 48 hores, la Junta Electoral ha de proclamar les persones candidates elegibles, i garantir en la seva elaboració que els primers llocs de la llista estiguin ocupats alternativament per homes i dones, sempre que aquestes últimes hagin presentat candidatures al procés d'elecció.
Contra l'acord de la Junta Electoral de proclamació de candidatures es pot interposar recurs davant el/la director/a general competent en matèria de qualitat agroalimentària.
g) En l'assemblea, la qual ha de ser presidida per la Junta Electoral que ha d'actuar com a mesa, s'han d'elegir els vocals de la Comissió Rectora mitjançant votació personal i secreta.
Un cop finalitzada la votació s'ha de fer el recompte i la Junta Electoral ha de proclamar les persones electes.
Contra aquesta proclamació es pot interposar recurs davant el/la director/a general competent en matèria de qualitat agroalimentària en el termini de cinc dies, que ha de resoldre en un termini de cinc dies.
h) El nombre de vocals i la paritat són els que es determinen a l'article 24 d'aquest Reglament.
30.1 El pressupost anual ha de ser aprovat per una majoria ponderada del 80% (sempre que hi hagi un mínim d'assistència de la meitat més un dels convocats) dels vots presents a la Comissió Rectora.
En cas que no s'aprovi abans del 31 de desembre de cada any, s'ha de prorrogar el pressupost de l'any anterior fins al moment en el qual s'aprovi.
30.2 El finançament del Consell Regulador s'ha d'efectuar amb els recursos següents:
a) Les quotes a les quals fa referència l'article 31 d'aquest Reglament.
L'acceptació d'herència s'ha de fer sempre a benefici d'inventari.
S'ha d'exigir una quota anual pel manteniment de la inscripció en els registres esmentats a l'article 12.1 d'aquest Reglament, que ha de ser exigible amb efecte de l'1 de gener de cada any.
L'import de la quota l'ha de fixar anualment la Comissió Rectora.
31.2 La persona obligada al pagament de la quota ha de ser la persona física, jurídica o entitat de les enumerades a l'article 35.4 de la Llei general tributària que estigui inscrita com a titular als registres enumerats a l'article 12.1 d'aquest Reglament.
Les instal·lacions inscrites al Registre de magatzems-expedidors no poden admetre calçots amb destinació a IGP Calçot de Valls d'un/a proveïdor/a que no estigui al corrent del pagament de la quota anual al Consell.
La Comissió Rectora ha de calcular l'import de la quota i notificar-lo a les persones obligades per qualsevol mitjà admès a l'ordenament jurídic durant el primer trimestre de l'any.
a) Pel lliurament de les etiquetes o contraetiquetes numerades autoritzades pel Consell Regulador que preveu l'article 19 d'aquest Reglament, s'ha d'exigir una quota per unitat o manat de calçot protegit.
La Comissió Rectora ha de determinar la quantia per unitat.
L'import corresponent s'ha de fer efectiu en el moment del seu lliurament.
b) Per la sol·licitud al Consell Regulador de qualsevol tipus de certificat, s'ha d'exigir una quota fixa, que ha de determinar anualment la Comissió Rectora.
Aquesta quota s'ha de fer efectiva en el moment de presentació de la sol·licitud.
c) Per actuacions urgents o imprevistes, la Comissió Rectora pot aprovar quotes extraordinàries sempre que siguin aprovades per una majoria del 80% dels vots presents (sempre que hi hagi un mínim d'assistència de la meitat més un dels convocats).
31.4 L'incompliment de l'obligació de pagament dins els terminis previstos ha de reportar interessos de demora calculats amb un tipus d'interès igual al tipus d'interès legal fixat per la Llei de pressupostos generals de l'Estat més dos punts, sens perjudici d'altres mesures que aquest incompliment pugui comportar d'acord amb el que estableix aquest Reglament.
31.5 En cas que un/a operador/a tingui deutes previs amb el Consell Regulador i sol·liciti nous serveis, el Consell Regulador pot imputar el pagament als deutes més antics i, per tant, no té l'obligació de desenvolupar el servei sol·licitat fins que no s'hauran liquidat els deutes.
31.6 El no-pagament de les quotes esmentades anteriorment en el termini d'un any comporta la baixa del Consell Regulador un cop feta la instrucció d'expedient i amb audiència de la persona interessada per un termini de 10 dies.
Municipis corresponents a la zona de producció, d'elaboració i d'envasament de la Indicació Geogràfica Protegida Calçot de Valls
Alt Camp: Aiguamúrcia, Alcover, Alió, Bràfim, Cabra del Camp, Figuerola del Camp, els Garidells, la Masó, el Milà, Montferri, Mont-ral, Nulles, el Pla de Santa Maria, el Pont d'Armentera, Puigpelat, Querol, la Riba, el Rourell, Vallmoll, Valls, Vilabella, Vila-rodona.
Baix Camp: l'Albiol, l'Aleixar, Alforja, Almoster, Arbolí, l'Argentera, les Borges del Camp, Botarell, Cambrils, Capafonts, Castellvell del Camp, Colldejou, Duesaigües, la Febró, Maspujols, Montbrió del Camp, Mont-roig del Camp, Prades, Pratdip, Reus, Riudecanyes, Riudecols, Riudoms, la Selva del Camp, Vandellòs i l'Hospitalet de l'Infant, Vilanova d'Escornalbou, Vilaplana, Vinyols i els Arcs.
Tarragonès: Altafulla, el Catllar, Constantí, Creixell, el Morell, la Nou de Gaià, els Pallaresos, Perafort, la Pobla de Montornès, Renau, la Riera de Gaià, Roda de Barà, Salomó, la Secuita, Tarragona, Torredembarra, Vespella de Gaià, Vilallonga del Camp, Vila-seca.